ПРОГРАМА НА БКИ-ПРАГА ЗА ДЕКЕМВРИ 2013 г.
 
ПРОДЪЛЖАВА ИЗЛОЖБАТА „ВЕРДИ.200 ГОДИНИ“ В НАРОДНИЯ ТЕАТЪР В БЪРНО
16.11.-20.12.2013
Народния театър в Бърно, ул. Рузвелтова 1-7, Бърно 
Съвместно с Народния театър в Бърно представяме колекцията от плакати „Верди. 200 години“. Зрителите на Народния театър в Бърно ще имат възможност да разгледат графичните интерпретации на творчеството на световноизвестния композитор по време на фестивала „Седмица на Верди“. Изложбата е част от Седмото международно триенале на сценичния плакат София 2013 г. 
www.ndbrno.cz/opera/verdiho-tyden-tyden-plny-hvezd

РАНГЕЛ ВЪЛЧАНОВ – КИНОПАНОРАМА „ОТ СОФИЯ ДО ПРАГА И ОБРАТНО“
1.12.2013, 20 часа
Био-Понрепо, ул. Бартоломейска 11, Прага 1
„Инспекторът и нощта“, 1969, България, 85 мин., в ролите: Искра Хаджиева, Георги Калоянчев, Невена Коканова
Манов, човек с тъмно минало и нисък морал е намерен мъртъв. Кой го е направил? Баев, когото съседите са видели да излиза от апартамента на Манов. Димов, който е замесен чрез определени документи или Жана, любовницата на жертвата. Инспекторът, който поема случая, след множество любовни разочарования съзнателно избира тази работа, която го превръща в отшелник, но самотата му не изключва контакти с хората , където той се разкрива като приятен и деликатен човек. Отношението му към Жана обаче е смесица от професионални задължения и симпатия. 
www.bio-ponrepo.cz	

РАНГЕЛ ВЪЛЧАНОВ – КИНОПАНОРАМА „ОТ ПРАГА ДО СОФИЯ И ОБРАТНО“
5.12.2013, 17.30 часа
Био-Понрепо, ул. Бартоломейска 11, Прага 1
С любов и нежност, 1977, България, на български език с чешки субтитри, 80 мин., в ролите: Цветана Енева, Александър Дяков, Гергана Герасимова. 
Филмът идва да възстанови един стар творчески тандем - между сценариста Валери Петров и режисьора Рангел Вълчанов, свързан с първото извисяване на българското кино. В центъра е проблемът за социалното и човешко реализиране на таланта. Трудността да намери своята среда, невъзможността да се слее с нея, да й бъде необходим, превръщат героя на филма в драматичен персонаж. Най-впечатляващата част и ядро на филма е сцената с празненството, в която художникът празнува успеха, продажбата на скулптурата и благодари за помощта на хората от средата. Но едновременно с това скърби за отстъпката, която е бил принуден да направи, прощава се с творението на своя живот.
www.bio-ponrepo.cz

НА КЕРАМИКАТА С ЛЮБОВ, РОСИЦА ТРЕНДАФИЛОВА, изложба-базар
3.12.2013, 18 часа
[bookmark: _GoBack]Галерията на БКИ-Прага, ул. Клименска 6, Прага 1
Авторската концепция на Росица Трендафилова се опира на експеримента – с различни видове глини, които съчетават органични и неорганични материали. Експозицията в БКИ-Прага е продължение на юбилейната изложба на авторката през лятото на 2013 г., в която доминира цикълът „Камъни“ – пана и пластики (скали, камъни, различни видове структури), вдъхновени от природата.
Прагматиката на приложното изкуство не е чужда на паната и пластиките – те са арт продукти и допълнение към интериора.
Росица Трендафилова е керамичка, има седем самостоятелни изложби в България, участва в пет колективни изложби, а от 1987 г. до днес излага творбите си в Испания, Франция, Русия, Германия, Италия, Полша, Унгария, Сърбия, Египет и др. Носителка е на множество награди на Съюза на българските художници за своите авторски изложби. През 1997 г. е носителка на „Биеловарски приз“ от Петото международно триенале на малката керамика в Загреб, а през 2001 г. специализира в Сите Дез Ар в Париж.

Изложбата продължава до 3.1.2014 г. 

„РАДОСТТА ДА ДОВЪРША НЕДОПИСАНИЯ РОМАН НА ДИМИТЪР ДИМОВ“
Премиера на чешкото издание на романа „Адриана“ на Теодора Димова
5.12.2013, 19 часа
Библиотека „Вацлав Хавел“, ул. Ржетезова 7, Прага 1

БКИ-Прага – съвместно с издателство „Петър Щенгъл“ и Библиотека „Вацлав Хавел“, организира премиерата на романа „Адриана“ на Теодора Димова. Откъси от книгата ще четат авторката и преводачът Давид Бернщайн. В премиерата участват също така Ивана Сръбкова – редактор на българската секция в електронния портал iLiteratura.cz, преподавателят по българска литература в Карловия университет Марцел Черни и чешкият издател Петър Щенгъл. 
Теодора Димова пише белетристика и драматургия. След 1989 г. е едно от най-популярните имена в най-новата българска литература. Книгите й се превеждат на немски, английски и френски, хърватски, полски, унгарски език. Нейните пиеси продължават да се играят в най-добрите български театри. 
„Чувствах се длъжна да дам на себе си, а след това и на читателите си, писмено обяснение защо започвам да пиша „Адриана“. […] Бих могла, вероятно, да изброя десетки причини, които биха могли да оправдаят, но не и да обяснят налудното ми занимание - да довършвам незавършения роман на Димитър Димов. […] Само това е – неописуемата радост от изтръгнатата от детството ми радост да се докосвам до баща ми, да общувам с него.“ Теодора Димова
www.petrstengl.cz
www.vaclavhavel-library.org

ВСИЧКО, КОЕТО МОГА, Е ДА ПРАВЯ ИЗКУСТВО. Откриване на изложба съвременно българско изкуство
12.12.2013, 18 часа
Чешки център Прага, ул. Ритиржска 31, Прага 1 
Съвместен проект на Българския културен институт с Чешкия център в София и Чешкия център в Прага. Изложбата е съставена от инсталация, графики, рисунки, видео продукти, фотографии, пърформанс и документи, създадени от съвременните български художници през последните 20 години: Стефания Братоева, Лъчезар Бояджиев, Иво Димчев, Гавазов, Правдолюб Иванов, Лубри, Бора Петкова, Боряна Роса/Олег Мавромати, Расим, Димитър Солаков, Камен Стоянов, Коста Тонев, Димитър Шопов, Blood becomes water. Кураторка: Вера Млечевска. 
„Съвременният творец от 60-те години на миналия век насам си задава въпроса: къде стои изкуството в мрежата от обществени взаимоотношения? Пазарът, културните политики и институциите на изкуството се надпреварват да го ползват като инструмент, да му придават добавена стойност в социално полезна функция или пазарно надеждна инвестиция.“ Вера Млечевска

Изложбата ще продължи до 31.1.2014 г.
www.prague.czechcentres.cz

МУЗИКАЛЕН КОНЦЕРТ НА СРЕДНОТО МУЗИКАЛНОТО УЧИЛИЩЕ В ПРАГА 1
16.12.2013, 18.00 часа
Галерията на БКИ, ул. Климентска 6, Прага 1
Втората продукция на Средното музикално училище в Прага 1 ще бъде предколедно преживяване, подходящ повод за учители и ученици да покажат на публиката докъде са стигнали в овладяването на музикалното изкуство. 
Гостите на вътрешната продукция на учениците от горните класове в Средното музикално училище ще имат възможност да се запознаят с творчеството на българската керамичка Росица Трендафилова и да разгледат нейната изложба-базар в галерията на института.
www.zus-upujcovny.cz

РАНГЕЛ ВЪЛЧАНОВ – КИНОПАНОРАМА „ОТ ПРАГА ДО СОФИЯ И ОБРАТНО“
16.12.2013,  17.30 часа
Био-Понрепо, ул. Бартоломейска 11, Прага 1
А сега накъде?, 1988, България, на българезик с чешки субтитри, 85 мин., в ролите: Ани Вълчанова, Албена Ставрева, Генади Николов. 
Кандидат-студенти на изпит по актьорско майсторство. Те са готови на всичко, за да постигнат мечтата си. Постепенно това малко общество е въвлечено от правилата на невидимата комисия в ситуации, изпълнени със страх, надежди, провокации, унижения. Разгарят се съперничество и вражда, завист и предателство. Но има и любов, и приятелство. Появява се съмнение - струва ли си всичко това? Как да изявиш себе си, без да накърняваш достойнството и съвестта си? Играта на актьорите се превръща в многопластова метафора за смисъла на победата и поражението, измислицата и реалността, изкуството и живота.
Закриване на кинопанорамата на известния български режисьор с участието на специални гости. 
www.bio-ponrepo.cz
